Carl Andersen (politiker)

Carl Andersen (født 27. januar 1995) er en dansk politiker, som siden 2009 har været aktivt medlem af Liberal Alliance og Liberal Alliances Ungdom. Han har bl.a. været formand for Liberal Alliances Ungdom 2018-19, hvor han blev væltet efter anklager om ikke at have håndteret opklaringen af anklager om seksuelle overgreb i ungdomspartiet tilfredsstillende. Derudover er han fhv. byrådsmedlem for partiet i Vejen Kommune samt medlem af Liberal Alliances Hovedbestyrelse samt Forretningsudvalg. I 2022 stillede han op til folketingsvalget i Sydjyllands Storkreds hvor han med 821 stemmer blev 1. suppleant.  Han er fortsat folketingskandidat i Sydjyllands Storkreds.

Baggrund 

Carl Andersen er opvokset på et landbrug ved Rødding i Vejen Kommune. I 2016 begyndte han at studere til jordbrugsøkonom. Siden 1. maj 2019 har han været ansat hos Dansk Erhverv, først som student og nu som politisk konsulent for familieejede virksomheder.

Politisk karriere 

Han har været aktivt medlem af Liberal Alliance og Liberal Alliances Ungdom siden 2009. Han har især markeret sig i debatter omkring skat, landbrug og familiepolitik.

Byrådsmedlem i Vejen Kommune 

Carl Andersen blev valgt for Liberal Alliance til byrådet i Vejen Kommune i 2013. Det var første gang Liberal Alliance blev repræsenteret i byrådet. Han fik 300 personlige stemmer, og var på det tidspunkt 18 år og gymnasieelev. Han udtrådte af byrådet igen inden valgperiodens udløb i juni 2016, da han flyttede til Albertslund i forbindelse med sit studium. Han er fra maj 2020 bosat i Herlev.  Ved kommunalvalget i 2021 er han desuden partiets spidskandidat i Herlev Kommune..

Formand i Liberal Alliances Ungdom 

Han var formand for Politisk Udvalg i Liberal Alliances Ungdom 2015 og 2016 og landsnæstformand 2017-18. I 2018 blev han landsformand for Liberal Alliances Ungdom efter et tæt kampvalg, hvor han fik 107 stemmer mod den siddende formands 105 stemmer.

Året efter blev han selv væltet i et nyt kampvalg, efter at tidligere formand for LAU Rasmus Brygger umiddelbart op til landsmødet offentliggjorde en række anklager om voldtægt, overgreb og krænkende kommentarer mod i alt syv piger og kvinder i Liberal Alliances Ungdom begået af flere mandlige medlemmer, hvoraf nogle havde ledende poster i ungdomspartiet. Brygger opfordrede såvel Carl Andersen som den øvrige ledelse til at gå af for at have svigtet i opklaringen af sagen. Carl Andersen opnåede efterfølgende ved formandsvalget på landsmødet 78 stemmer mod 101 stemmer til udfordreren Signe Bøgevald Hansen. Efterfølgende blev det kendt, at Carl Andersen og den øvrige ledelse havde haft et større kendskab til sagerne, end Andersen i første omgang havde nævnt.

Årets Carl 

Der er opkaldt en ærespokal i Liberal Alliance efter Carl Andersen, som kaldes "Årets Carl". Prisen uddeles på Liberal Alliances årlige landsmøde og tildeles medlemmer, der har ydet en særlig indsats. Prisen blev indført i foråret 2013.

Liberal Alliances Hovedbestyrelse 

Til Liberal Alliances Landsmøde i marts måned 2019 opnåede Carl Andersen valg til partiets Hovedbestyrelse med næstflest personlige stemmer. På landsmødet blev der af flere ledende skikkelser i partiet, herunder landsformand Leif Mikkelsen og partileder Anders Samuelsen, udtrykt ubetinget støtte til Carl Andersens virke i partiet.  Carl er fortsat medlem af Hovedbestyrelsen samt også Forretningsudvalget.

Referencer 

Kommunalbestyrelsesmedlemmer fra Liberal Alliance
Liberal Alliances Ungdom
Personer fra Rødding
Studenter fra Ribe Katedralskole